Wakiꞌ kꞌij cꞌo chi wiꞌ ja nmakꞌij pascua tok be chic jutij ja Jesús pa Betania ja bar cꞌo wiꞌ ja Lázaro.
Jariꞌ mismo Lázaro ja yataj tre rmal ja Jesús chi cꞌastaj chiquicojol camnakiꞌ.
Cꞌo jun nimlaj waꞌim chomixi ja pa Betania rumac ja xekaji ja Jesús cuqꞌuin.
Ja Marta arjaꞌ rmajon ilinem,
ja cꞌa Lázaro arjaꞌ jun tzꞌubul chiquicojol ja winak ja retzꞌubul ruqꞌuin ja Jesús pa mesa.
Ja cꞌa María arjaꞌ xucꞌam ncꞌaj litro akꞌom nardo neꞌxi,
congana quiꞌ rxulaꞌ in congana nim rjil chakajaꞌ.
Ja cꞌa xuban,
xutix ja rakꞌom trij rkan ja Jesús cꞌacꞌariꞌ xusuꞌ chi rsamal rwiꞌ.
Ja rakꞌom ni noji rxulaꞌ pa jay.
Cꞌo cꞌa jun chique ja rdiscípulo ja Jesús rbinaꞌan Judas Iscariote,
arjaꞌ rcꞌajol jun achi rbinaꞌan Simón,
arjaꞌ njacho na ja Jesús pa quekꞌaꞌ ja winak ja netzelan rxin.
Ja Judas tok xutzꞌat ja xuban ja María quewaꞌ xbij riꞌ:
—Ja rakꞌom leꞌ ¿nak tre tok ma xuyaꞌ ta chake kacꞌayij ta chi oxiꞌ ciento quetzal,
ja cꞌa rjil kayaꞌ ta chique ja tak mebaꞌiꞌ?
neꞌe.
Queriꞌ xbij pro ma rmal ta chi npokonaj quewach ja tak mebaꞌiꞌ como arjaꞌ xa alakꞌom xa chewiꞌ tok nlakꞌaj kaj ja pwok pa caja como pa rukꞌaꞌ cꞌo wiꞌ ja pwok quixin ja Jesús e rachbil ja rdiscípulo.
Ja cꞌa Jesús xuchꞌaꞌ tre ja xbij,
quewaꞌ xbij tre riꞌ:
—Ma tanak ta ja María como arjaꞌ rcꞌolon ja rakꞌom chi nucoj chwij jariꞌ nnatbej ja ncamic.
Ja tak mebaꞌiꞌ ejeꞌeꞌ nij ecꞌo wiꞌ checojol ja wi cꞌol egana neban utzil chique pro ja chwe anin maquinqꞌuejeꞌ ewqꞌuin nojel tiempo,
ninwasaxel na checojol,
neꞌe.
Congana e qꞌuiy chique ja raj Israel tok quicꞌaxaj chi cꞌo chic pa Betania ja Jesús,
triꞌ xebe wiꞌ nequitzꞌataꞌ rwach pro ma ruyon ta ja Jesús como cꞌo quigana nequitzꞌataꞌ rwach ja Lázaro chakajaꞌ.
Jariꞌ mismo Lázaro ja yataj tre rmal ja Jesús chi cꞌastaji chiquicojol ja camnakiꞌ.
Ja cꞌa jefe quixin sacerdote ejeꞌeꞌ quemol quiꞌ chi rchomarsaxic nak nqueban tre ja Lázaro chi nquicamsaj arjaꞌ chakajaꞌ.
Queriꞌ queban como rumac ja Lázaro chewiꞌ tok e qꞌuiy chique ja cach tak aj Israel xeꞌelel cuqꞌuin ejeꞌeꞌ in yukeꞌ chic quecꞌuꞌx ruqꞌuin ja Jesús.